RESOLUCIÓN do 15 de xullo de 2011, da Dirección de Recursos Humanos, pola que se determina o inicio do sistema informático expedient-e, previsto no Pacto sobre selección de persoal estatutario temporal no ámbito do Servizo Galego de Saúde e entidades públicas adscritas á Consellería de Sanidade.
Servizo Galego de Saúde — III. Outras disposicións — 20/07/2011

O Servizo Galego de Saúde prevé entre as súas directrices de política sanitaria dispor dos profesionais máis cualificados nos seus servizos á cidadanía, para o cal, na súa selección aplica o principio de prioridade no mérito e a igualdade no acceso. Cómpre, pola súa vez, que os sistemas de xestión de persoal se adapten ás novas tecnoloxías da información e comunicación e, con elas, axilizar os procesos selectivos, así como achegar a Administración á cidadanía.
Con estes obxectivos, ponse en funcionamento un novo aplicativo informático; o expediente electrónico do profesional (expendient-e), ferramenta que permite a xestión integral do currículo nun contorno propio, flexible, áxil e actualizable, tanto dos profesionais do sistema sanitario público de Galicia como das persoas que dexexen traballar nel. Esta resolución de inicio dítase sen prexuízo do desenvolvemento previsto no Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes, pendente de desenvolvemento neste momento de acordo co previsto nas súas disposicións finais.
Así, no expedient-e incorpórase a información que consta nos actuais aplicativos de persoal do Servizo Galego de Saúde e entidades públicas adscritas á Consellería de Sanidade: datos persoais -necesarios para a súa relación de servizos- e requisitos e méritos -titulación, experiencia profesional acreditada, expediente académico, información relativa á formación continuada recibida e impartida, coñecemento da lingua galega e outros idiomas, así como as actividades relacionadas coa súa categoría profesional que resulten de interese para o seu desenvolvemento profesional-.
Esta resolución dá resposta á previsión contida na epígrafe I.4.4 do pacto e iniciando o acceso ao dito sistema.
Xa que logo, a Dirección de Recursos Humanos do Servizo Galego de Saúde, ao abeiro das facultades que lle confire o Decreto 311/2009, do 28 de maio, polo que se establece a estrutura orgánica dos servizos centrais do Servizo Galego de Saúde (DOG n.º 109, do 5 de xuño), e a Orde do 15 de xuño de 2009, sobre delegación de competencias en órganos centrais e periféricos do Servizo Galego de Saúde (DOG n.º 119, do 19 de xuño), logo de acordo na comisión central de seguimento do pacto citado,
Primeiro.
Obxecto
.
Proceder ao inicio do expediente electrónico do profesional (expedient-e), previsto no Pacto sobre selección de persoal estatutario temporal no ámbito do Servizo Galego de Saúde e entidades públicas adscritas á Consellería de Sanidade, publicado por Resolución do 26 de abril de 2011 (DOG n. º 89, do 9 de maio) para acceso do persoal das institucións sanitarias do Servizo Galego de Saúde e entidades públicas adscritas á Consellería de Sanidade e interesado en prestar servizos no organismo.
Segundo.
Expedient-e
.
2.1. Os datos que figuran no expedient-e serán accesibles o primeiro día hábil seguinte ao da publicación desta resolución no
Diario Oficial de Galicia
.
2.2. A visibilidade e accesibilidade será posible para o persoal que teña unha relación xurídica de servizos como persoal do Servizo Galego de Saúde ou entidades públicas adscritas á Consellería de Sanidade, así como tamén para aqueles que dexexen tela no futuro, sendo o persoal máis interesado no acceso o que teña previsto participar nos procesos de selección temporal e promoción profesional temporal de acordo co pacto citado.
Terceiro.
Acceso ao expediente electrónico (expedient-e) e normas de utilización do sistema informático
.
O manual de instrucións de acceso e funcionamento do expediente e validación da documentación publicaranse na sede electrónica do Servizo Galego de Saúde www.sergas.es
A Oficina Virtual do Profesional (Fides) sinalada na citada sede constitúe o punto de encontro telemático entre o Servizo Galego de Saúde e os profesionais con que mantén unha vinculación, así como coas persoas interesadas en acceder aos procesos que se convoquen.
Santiago de Compostela, 15 de xullo de 2011.